b'\n_START_ARTICLE_\nVeliki spremljevalec\n_START_SECTION_\nTelesne zna\xc4\x8dilnosti\n_START_PARAGRAPH_\nSodi med najve\xc4\x8dje evropske ka\xc4\x8dje pastirje in dose\xc5\xbee v dol\xc5\xbeino do 84\xc2\xa0mm, od tega je zadek dolg med 50 in 61\xc2\xa0mm. Razpon kril zna\xc5\xa1a 90 do 104\xc2\xa0mm. Samci imajo sinje moder zadek z zna\xc4\x8dilno neprekinjeno \xc4\x8drno progo po vrhu in jabol\xc4\x8dno zeleno oprsje, le pri odraslih samcih sta pred sprednjim parom kril na vrhu oprsja modri lisi. Samice imajo tudi zadek zelen, le pri starej\xc5\xa1ih lahko pomodri. Tudi barva velikih sestavljenih o\xc4\x8di se preliva iz zelene v modro, le ob\xc4\x8dasno tudi rahlo rjavo. Odrasle osebke je na prvi pogled mogo\xc4\x8de zamenjati z nekaterimi vrstami dev (npr. zeleno devo), a imajo vse druge vrste po oprsju temne vzorce, so manj\xc5\xa1e in nimajo neprekinjene temne \xc4\x8drte po vrhu zadka._NEWLINE_Mladi osebki imajo zadek rjavkasto zelen.\n_START_SECTION_\nHabitat in raz\xc5\xa1irjenost\n_START_PARAGRAPH_\n\xc5\xbdivi ob ve\xc4\x8djih in gosto obra\xc5\xa1\xc4\x8denih ribnikih, jezerih, peskokopih napolnjenih z vodo in po\xc4\x8dasi teko\xc4\x8dih rekah. Samci so izrazito teritorialni. Po parjenju odlagajo samice jaj\xc4\x8deca v vodno rastlinje. Li\xc4\x8dinke odrastejo v enem ali dveh letih; dvoletne li\xc4\x8dinke izletajo pozno pomladi ali zgodaj poleti, enoletne pa kasneje, julija in avgusta._NEWLINE_Raz\xc5\xa1irjen je po ve\xc4\x8djem delu Evrazije in Afrike, kjer so na voljo ustrezni habitati, pri \xc4\x8demer je severni del Evrope poselil \xc5\xa1ele razmeroma pred kratkim. Ker je izredno mo\xc4\x8dan letalec, je posamezne osebke mogo\xc4\x8de opaziti tudi dale\xc4\x8d stran od vodnih teles. V toplih krajih leti od marca do decembra, proti severu pa se doba aktivnosti kraj\xc5\xa1a. Najve\xc4\x8dkrat ga je mo\xc5\xbeno opazovati od junija do avgusta. Pogosto ga navajajo kot najpogostej\xc5\xa1o vrsto v posameznih dr\xc5\xbeavah, a je to verjetno le posledica njegove opaznosti._NEWLINE_Zaradi njegove pogostosti in raz\xc5\xa1irjenosti ga ne smatramo za ogro\xc5\xbeeno vrsto. Tudi v Sloveniji ni za\xc5\xa1\xc4\x8diten.'